Pa wat glo seuns keelaf sny, vra borgtogArgieffoto Kekana het by monde van sy regsverteenwoordiger, Moraka Rameetse, gesê hy is van mening dat die staat se saak swak is en slegs staatmaak op die bekentenis wat hy gemaak het kort nadat hy in hegtenis geneem is. Kekana het by die hof gepleit om hom op borgtog vry te laat. Kekana het verskeie redes aangevoer waarom hy op borgtog vrygelaat moet word. Hy het onder meer gesê hy moet na sy huis omsien aangesien hy glo in kennis gestel is dat sy huis gevandaliseer is terwyl hy in aanhouding was. Die borgtogaansoek is tot 29 Oktober uitgestel. Kekana staan tereg op vier aanklagte van moord op onderskeidelik Bokang Kekana (13), Keneilwe Kekana (10), Hlologelo Kekana (6) en Lekgoledi Kekana (4). Maroela Media het vroeër berig Kekana, van Moletlane-Mmatjatji in Magatle, se vier seuns het by hul ouma, Kekana se ma, gewoon. Hy het op 4 September die kinders by haar gaan haal en na Gauteng geneem om by hul ma te gaan kuier. Kekana en die ma is glo nie op goeie voet nie en hy het na bewering die Saterdagaand teruggekeer en al vier seuns vermoor deur hul kele af te sny. Hy het daarna selfmoord probeer pleeg. Klik hier vir alle vorige berigte oor die saak op Maroela Media.